Verbod oor verspreiding van toebroodjies nou na hof(Foto: Cradle of Hope/Facebook) Die Cradle of Hope-sentrum in Krugersdorp wend hom nou tot die hof nadat die Gautengse departement van maatskaplike ontwikkeling hom verlede week verbied het om toebroodjies aan honger inwoners uit te deel. Die sentrum, ŉ nieregeringsorganisasie wat geen staatshulp kry nie, deel die afgelope vier jaar daagliks sowat 400 grondboontjiebottertoebroodjies aan mense van die gebied uit. Nadat hulle aanvanklik, ingevolge die departement se regulasies, aansoek gedoen het vir daaglikse permitte om voort te gaan om kos te versprei, is die sentrum verlede week verbied om verder toebroodjies uit te deel. Volgens die departement mag die sentrum nét kospakkies met niebederfbare kos versprei en moet hulle dit verkieslik by elke begunstigde gaan aflaai. Die nuwe permitte waarvoor Melodie van Brakel, wat die sentrum bedryf, verlede week aansoek gedoen het, is oënskynlik nog nie eens verwerk nie. Cradle of Hope gaan hom nou tot die hof wend om duidelikheid oor die kwessie te kry. Hannes Noëth, uitvoerende hoof van Solidariteit Helpende Hand, sê die organisasie steun die sentrum in sy aansoek. Nadat die departement in verskeie briewe gevra is om duidelikheid oor die verspreiding van voedselhulp te gee, het hulle steeds geen terugvoer ontvang nie. “Ons kan nie bekostig om weens ŉ burokratiese gesukkel weerhou te word om voedsel te versprei nie. Ons kan ook nie toelaat dat mense sterf van die honger terwyl die regering probeer uitpluis wat mag en nie gedoen mag word nie.” Noëth sê Cradle of Hope gaan die hof op ŉ dringende grondslag nader om finaal uitsluitsel oor die verspreiding van kos aan welwillendheidsorganisasies te kry. Hy sê instansies word onnodig onderwerp aan permitte, terwyl die regering eintlik dié instellings se werk moet vergemaklik. “Daar moet so gou moontlik regsekerheid gekry word.” (Foto: Cradle of Hope/Facebook) Die DA het Maandag ook ŉ klag by die Menseregtekommissie ingedien teen die departement se sogenaamde bevel dat die nieregeringsorganisasies verhoed moet word om gekookte etes tydens die afsonderingstydperk uit te deel. Refiloe Nt’sekhe, die DA se woordvoerder vir maatskaplike ontwikkeling in Gauteng, het gesê hulle beskou die verbod as ŉ skending van die Grondwet, veral die reg op waardigheid, lewe, genoeg kos, water en gepaste maatskaplike dienste. Die DA sê hoewel sekere organisasies steeds bedryf mág word, maak die staat se reëls dit bykans onmoontlik om enigiets te doen. Nt’sekhe sê by Cradle of Hope maak baie mense staat op die toebroodjies omdat hulle nie water of krag kan bekostig nie, of omdat hulle nie toegang tot geriewe het om hul eie kos voor te berei nie. “Die situasie word vererger deur die feit dat talle Gautengse gesinne wat in April om voedselhulp aansoek gedoen het, nog geen hulp van die departement gekry het nie.” Die instruksie is boonop problematies omdat die bevel volgens die DA ingesluit word in konsepregulasies. Dit kan dus nie regtig afgedwing word nie. “Dit lyk of die verbod ŉ poging is om mag uit te oefen en die armes te straf, eerder as om weerloses teen hongersnood te beskerm,” het Nt’sekhe gesê. Die minister van maatskaplike ontwikkeling, Lindiwe Zulu, het vroeër egter ontken dat haar departement beoog om ŉ stokkie te steek voor die verspreiding van kospakkies en voorbereide etes. Die departement beweer die ongekoördineerde verspreiding van hulp skep ŉ omgewing vir die verspreiding van Covid-19 onder weerlose mense. Om dié rede het die departement bepalings afgekondig om noodlenigingspogings beter te reguleer, sê Zulu.